Naturalesa jurídica i règim jurídic
Funcions, substitució i delegació
Composició, nomenament, substitució i durada del mandat
La Comissió Executiva Permanent
Constitució del Consell Català de l'Empresa
Participació en les reunions del Consell
L'article 139.1 de l'Estatut d'autonomia de Catalunya recull la competència exclusiva de la Generalitat en matèria d'indústria, exceptuant el que disposa l'article 139.2 pel que fa a la planificació de la indústria, que és compartida.
Així mateix, l'article 150 de l'Estatut disposa que la Generalitat, en matèria d'organització de la seva Administració, té la competència exclusiva.
La Llei 11/2011, de 29 de desembre, de reestructuració del sector públic per a agilitar l'activitat administrativa, crea i regula, al capítol I del títol III, el Consell Català de l'Empresa com a òrgan d'assessorament i de participació institucional com a expressió de l'article 45 de l'Estatut d'autonomia de Catalunya.
L'Eix 1 del Pla de Govern per al període 2013-2016, relatiu a la recuperació econòmica i la creació d'ocupació, disposa com un del seus objectius la necessitat de desenvolupar una política activa de suport al sector industrial per situar Catalunya entre els països més valorats a nivell de competitivitat, creació i innovació mundial i, per aconseguir-ho, cal fomentar la cooperació entre administracions i agents econòmics i socials per tal de crear un entorn que faciliti el desenvolupament empresarial, afavoreixi la competitivitat del teixit productiu i incrementi la productivitat.
D'altra banda, el document de bases de l'Estratègia Catalunya 2020, que constitueix la base del futur Acord estratègic per a la competitivitat de l'economia catalana i la millora de l'ocupació, aprovat pel Govern en la sessió de 10 d'abril de 2012, posa un èmfasi especial en el compromís dels agents econòmics i socials i del Govern de Catalunya en la transformació del model de competitivitat i la millora de la productivitat de la nostra economia.
Aquest document s'emmarca en l'Estratègia d'àmbit europeu Europa 2020, que tracta d'aconseguir un creixement intel·ligent, sostenible i integrador, així com també en les directrius de les Estratègies d'investigació i innovació per a una especialització intel·ligent (RIS3), que consideren necessari reorientar intel·ligentment els sectors productius i intensificar l'especialització d'acord amb els seus avantatges competitius.
El Consell Català de l'Empresa es configura com l'òrgan de participació institucional i de diàleg social en l'àmbit de la indústria i té l'objectiu d'accelerar el procés de transformació empresarial per mitjà d'una política activa, previsora i eficaç que afavoreixi l'adaptació de les empreses dels diversos sectors d'activitat als canvis estructurals i la inversió productiva.
El Consell ha de vetllar especialment per les empreses industrials i per mantenir l'esperit industrial de Catalunya, tal i com disposa l'article 154 de la Llei 11/2011, de 29 de desembre, abans esmentada.
El Consell Català de l'Empresa entén que la diversificació sectorial de la indústria catalana és un actiu, per la qual cosa la tindrà ben present en tota la seva actuació.
Així mateix val a dir les funcions del Consell es defineixen atenent aquesta diversificació sectorial.
L'article 154.1 de la Llei 11/2011, de 29 de desembre, disposa que formen part del Consell les organitzacions sindicals i empresarials més representatives.
Aquest mateix precepte estableix que hi participen representants de les institucions, les corporacions de dret públic i les associacions l'activitat de les quals té relació directa amb la innovació, la internacionalització, l'emprenedoria i el desenvolupament empresarial, que vertebren la política de transformació industrial.
Mentre la política de transformació industrial sigui un dels principals àmbits d'actuació de l'Agència per a la Competitivitat de l'Empresa, el Consell Català de l'Empresa li traslladarà les recomanacions que afavoreixin aquestes polítiques.
Aquest Decret desenvolupa les funcions, la composició i els aspectes procedimentals bàsics del funcionament intern del Consell Català de l'Empresa, així com la Comissió Executiva Permanent com a òrgan on es possibilita la participació dels agents econòmics i socials per tal de consolidar i reforçar els instruments d'interlocució de l'Administració amb aquests agents en els diferents àmbits d'activitat econòmica i industrial amb la finalitat de consensuar i proposar el disseny de futures línies d'actuació.
També preveu la Comissió de Competitivitat i Emprenedoria i la Comissió de Petites i Mitjanes Empreses.
D'acord amb el dictamen del Consell de Treball Econòmic i Social;
Per tot això exposat, a proposta del conseller d'Empresa i Ocupació, d'acord amb el dictamen emès per la Comissió Jurídica Assessora, i d'acord amb el Govern,
1.1 El Consell Català de l'Empresa és un òrgan d'assessorament i de participació institucional en la definició i el disseny de la política industrial de Catalunya que té com a objectiu accelerar el procés de transformació empresarial per mitjà d'una política activa, previsora i eficaç que afavoreixi l'adaptació de les empreses dels diversos sectors d'activitat als canvis estructurals i la inversió productiva.
1.2 El Consell Català de l'Empresa es configura com un òrgan de caràcter col·legiat adscrit al departament competent en matèria d'indústria mitjançant la unitat que tingui assignades les competències en matèria d'indústria, que li dóna suport administratiu i logístic.
1.3 El Consell Català de l'Empresa actua amb total autonomia i independència en l'exercici de les seves funcions, per tal de complir les finalitats i els objectius que estableix l'article 154 de la Llei 11/2011, de 29 de desembre, de reestructuració del sector públic per agilitar l'activitat administrativa, i les disposicions que la desenvolupen.
1.4 A tot allò que no estigui previst en aquest Decret li és d'aplicació la Llei 26/2010, de 3 d'agost, de règim jurídic i de procediment de les administracions públiques de Catalunya.
2.1 El Consell Català de l'Empresa té les funcions següents:
a) Contribuir a establir les bases necessàries per al manteniment de l'activitat industrial, entesa com la defensa del teixit industrial actual i la intervenció per garantir la continuïtat de projectes estratègics, així com d'una política d'estímuls i suport a la política de clústers i a programes de millora de gestió empresarial.
b) Afavorir el marc idoni per generar els processos d'innovació empresarial, la internacionalització de l'empresa i l'atracció de projectes d'inversió empresarial estratègics per a Catalunya, en l'àmbit de la indústria i dels serveis destinats a la producció.
c) Impulsar instruments que facilitin l'acceleració del canvi i el desenvolupament industrial de Catalunya, i en aquest sentit proposar accions estratègiques relacionades amb aquest desenvolupament i també proposar actuacions relacionades amb les polítiques d'innovació, transferència tecnològica i localització industrial.
d) Conèixer les mesures que aprovi el Govern de la Generalitat i, en especial, el departament competent en matèria de política industrial, així com fer el seguiment de la seva implementació".
e) Fer el seguiment de les mesures que es defineixin en altres instàncies o administracions i puguin afectar la política industrial, així com elevar propostes de política industrial a les instàncies superiors.
f) Traslladar les recomanacions que afavoreixin la política de transformació industrial a l'Agència per a la Competitivitat de l'Empresa.
g) Qualsevol altra funció que li atribueixi el departament competent en matèria d'indústria.
2.2 En el desenvolupament de les seves funcions, el Consell vetllarà per la integració expressa i operativa de la perspectiva de gènere i de les dones, en especial pel que fa a l'elaboració d'estudis i informes que donin a conèixer la situació de dones i homes en aquest sector.
A tal efecte, tindrà en compte els criteris d'avaluació que estableixin els òrgans competents que contribueixen a tractar la dimensió de gènere, promourà la recollida de dades desagregades per sexes, i desenvoluparà indicadors qualitatius i quantitatius de gènere.
4.1 Els òrgans del Consell Català de l'Empresa són la Presidència, la Secretaria, el Plenari i la Comissió Executiva Permanent.
4.2 En la composició dels òrgans del Consell Català de l'Empresa es tindrà en compte el que estableix la normativa d'igualtat de dones i homes.
El conseller o la consellera titular en matèria d'indústria ocupa la presidència del Consell i també la del Plenari.
6.1 El/la president/a del Consell té les funcions següents:
a) Representar legalment el Consell i exercir les accions que la normativa li atribueix.
b) Promoure i coordinar l'actuació del Consell, i vetllar perquè es compleixin les seves finalitats.
c) Presidir les sessions del Plenari, moderar el desenvolupament dels debats i suspendre les sessions per causes justificades.
d) Fixar l'ordre del dia de les sessions del Plenari, donar el vist-i-plau a les actes i autoritzar-les amb la seva signatura.
e) Sotmetre propostes a la consideració del Plenari del Consell.
f) Fer la convocatòria de les sessions del Plenari del Consell
g) Adoptar les mesures necessàries per a l'aplicació dels acords aprovats pel Plenari.
h) El nomenament del secretari/ària o de la persona que el/la substitueixi.
i) Exercir les altres funcions que siguin inherents a la seva condició de president o presidenta de l'òrgan.
6.2 El/la president/a, en cas de vacant, absència, malaltia o qualsevol altra causa justificada, serà substituït/da per una de les persones de la Comissió Executiva Permanent representant del departament competent en matèria d'indústria.
6.3 El/la president/a pot delegar les seves funcions en un/a dels/les representants de la Generalitat de Catalunya, un cop informada la Comissió Executiva Permanent.
7.1 La Secretaria és l'òrgan responsable de la gestió del Consell.
7.2 El secretari o secretària el nomena i, si escau, el separa del seu càrrec el president del Consell.
El secretari o secretària és un dels representants del departament competent en matèria d'indústria.
7.3 El secretari o secretària del Consell és també el secretari/ària del Plenari.
7.4 En cas d'absència, vacant, malaltia o qualsevol altra causa justificada, el secretari o la secretària serà substituït/da en les seves funcions per una altra persona membre del Plenari del Consell i representant del departament competent en matèria d'indústria.
El secretari o secretària del Consell té les funcions següents:
a) Preparar les convocatòries del Plenari del Consell.
b) Assistir a les sessions del Plenari del Consell amb veu i vot.
c) Estendre les actes de les sessions del Plenari del Consell.
d) Custodiar la documentació del Consell.
e) Expedir certificats de les actes, els acords, els dictàmens i altres documents confiats a la seva custòdia.
f) Facilitar als membres del Plenari del Consell la informació necessària per a l'exercici de les seves funcions.
9.1 El Plenari del Consell Català de l'Empresa el componen 38 membres, sota la direcció del president o presidenta i amb l'assistència del secretari o secretària.
Aquestes persones membres, incloses el president/a i el secretari/ària, es distribueixen de la manera següent:
a) Quatre membres en representació del departament competent en matèria d'indústria: el/la president/a i tres membres nomenats pel conseller/a competent en matèria d'indústria, un dels quals actua com a secretari/ària.
b) Sis membres en representació de les organitzacions empresarials amb la condició legal de més representatives en l'àmbit de Catalunya, nomenats pel conseller/a competent en matèria d'indústria a proposta de les organitzacions empresarials.
c) Sis membres en representació de les organitzacions sindicals que han obtingut la condició legal de més representatives en l'àmbit de Catalunya, nomenats pel conseller/a competent en matèria d'indústria a proposta de les organitzacions sindicals.
d) Onze membres en representació d'altres departaments de l'Administració de la Generalitat amb competències vinculades al suport de la competitivitat empresarial, nomenats pel conseller/a competent en matèria d'indústria i a proposta del conseller/a del departament corresponent, distribuïts de la manera següent:
Una persona a proposta del Departament de la Presidència
Una persona a proposta del departament competent en matèria d'afers exteriors.
Una persona a proposta del departament competent en matèria de recerca.
Una persona a proposta del departament competent en matèria d'economia.
Una persona a proposta del departament competent en matèria de territori.
Una persona a proposta del departament competent en matèria de medi ambient.
Una persona a proposta del departament competent en matèria de cultura.
Una persona a proposta del departament competent en matèria d'indústries agroalimentàries.
Una persona a proposta del departament competent en matèria d'energia procedent de la biomassa forestal i agrícola.
Una persona a proposta del departament competent en matèria de salut.
Una persona a proposta del departament competent en matèria de treball.
e) El president/a del Consell Català de Formació Professional.
f) Dos membres del Consell General de Cambres Oficials de Comerç, Indústria i Navegació de Catalunya, nomenats pel conseller/a competent en matèria d'indústria a proposta d'aquesta entitat.
g) Dos membres en representació de les entitats i associacions l'activitat de les quals tingui relació directa amb els àmbits de la innovació, la internacionalització, el desenvolupament empresarial i l'emprenedoria, nomenats pel conseller/a competent en matèria d'indústria a proposta de la direcció competent en matèria d'indústria.
h) Dos membres representants dels col·legis professionals dels àmbits tecnològic i econòmic que per resolució del conseller/a competent en matèria d'indústria es determini que formin part del Consell.
Aquests dos representants els nomena el conseller/a competent en matèria d'indústria a proposta dels col·legis professionals designats.
9.2 En casos d'absència, malaltia, vacant i, en general, quan concorri alguna causa justificada, les persones titulars poden ser substituïdes per una persona de la seva organització.
Aquesta substitució cal que sigui expressa i es documenti per escrit.
9.3 La durada del mandat de les persones membres del Plenari del Consell Català de l'Empresa és de quatre anys, sens perjudici que puguin ser reelegides, com a màxim per un altre mandat, i que les persones titulars puguin ser substituïdes durant aquest període a proposta de l'organització que representin o, si escau, pel conseller/a competent en matèria d'indústria.
Les persones membres del Plenari cessen per alguna de les causes següents:
a) Per expiració del termini del seu mandat.
b) Perquè ho proposen les organitzacions promotores del nomenament.
c) Per renúncia acceptada per la Presidència del Consell.
d) Per violació de la reserva pròpia de la seva funció, segons l'estimació del Plenari del Consell, la qual ha de ser acordada, com a mínim, per dos terços dels membres del Plenari en una votació feta a aquest efecte.
e) Per condemna per delicte dolós declarada per sentència ferma.
f) Per mort, incapacitat o inhabilitació per ocupar un càrrec públic declarada per sentència ferma.
g) Per renovació de la composició del Consell a causa dels canvis de representativitat que es puguin produir en les organitzacions sindicals i empresarials, o dels canvis de nomenament a la resta d'institucions.
h) Pels membres representants de la Generalitat de Catalunya, a proposta del conseller/a que en va proposar el nomenament, acceptada pel conseller/a competent en matèria d'indústria.
Per a la constitució vàlida del Plenari cal la presència de les persones titulars de la presidència i la secretaria o, si s'escau, de les qui les substitueixin, i com mínim de la meitat de la resta dels membres.
12.1 Els acords del Plenari del Consell Català de l'Empresa s'adopten amb el vot favorable de les tres cinquenes parts de les persones membres que hi assisteixin a la reunió.
12.2 Només poden ser tractats els assumptes que figuren a l'ordre del dia de la reunió, llevat que hi siguin presents tots els membres de l'òrgan col·legiat i es declari la urgència de l'assumpte amb el vot favorable de la majoria absoluta.
12.3 Els membres que facin constar a l'acta el seu vot contrari o la seva abstenció en relació amb un acord adoptat resten exempts de la responsabilitat que se'n pugui derivar.
13.1 El Plenari es reuneix en sessió ordinària, com a mínim, dues vegades l'any, sens perjudici que es puguin convocar sessions extraordinàries en els termes que el Plenari determini.
13.2 De cada sessió del Plenari el secretari/ària del Consell n'ha d'aixecar acta.
El Plenari del Consell Català de l'Empresa té les funcions següents:
a) Aprovar les normes de funcionament intern del Consell.
b) Conèixer les directrius estratègiques d'actuació en matèria de política industrial que el departament competent en aquesta matèria li ha de presentar anualment, i formular propostes d'actuació en aquest àmbit, prèviament debatudes en el si de la Comissió Executiva Permanent.
c) Aprovar les normes de funcionament i la periodicitat de les sessions de la Comissió Executiva Permanent a proposta de la mateixa Comissió.
d) Designar, a proposta de la Comissió Executiva Permanent, els membres que representin els interessos del Consell Català de l'Empresa en altres entitats.
e) Aprovar, a proposta de la Comissió Executiva Permanent, les comissions tècniques i grups de treball ad hoc que es considerin oportuns per la consecució de les finalitats del Consell Català de l'Empresa.
f) Establir els termes en què cal convocar sessions amb caràcter extraordinari.
g) Delegar en la Comissió Executiva Permanent aquelles funcions relacionades amb el seu àmbit d'actuació.
La Comissió Executiva Permanent és l'òrgan de participació dels agents econòmics i socials en el si del Consell Català de l'Empresa, amb l'objectiu de consolidar i reforçar els instruments d'interlocució amb l'Administració de la Generalitat de Catalunya en els diferents àmbits d'activitat econòmica i industrial.
16.1 La Comissió Executiva Permanent l'integren 9 membres, amb la distribució següent:
a) El/la president/a, que és el secretari/ària sectorial competent en matèria d'indústria.
b) El/la director/a competent en matèria d'indústria, que actuarà com a secretari/ària de la Comissió, i un membre en representació del departament competent en matèria d'indústria nomenat pel conseller/a competent en matèria d'indústria.
c) Tres membres en representació de les organitzacions sindicals que han obtingut la condició de més representatives en l'àmbit de Catalunya, en proporció a la seva representativitat, nomenats pel conseller o consellera competent en matèria d'indústria a proposta de les organitzacions sindicals més representatives.
d) Tres membres en representació de les organitzacions empresarials amb la condició legal de més representatives en l'àmbit de Catalunya, nomenats pel conseller o consellera competent en matèria d'indústria a proposta de les organitzacions empresarials més representatives.
16.2 L'Administració de la Generalitat i les organitzacions sindicals i empresarials poden substituir qualsevol dels seus representants en aquesta Comissió.
Corresponen a la Comissió Executiva Permanent les funcions següents:
a) Definir aquelles propostes que cal plantejar i debatre en el si del Plenari i el contingut de l'ordre del dia corresponent.
b) Ser consultat i informat de les polítiques industrials del Govern en els termes que indica l'article 2.d).
c) Identificar des d'una perspectiva tècnica els instruments de política industrial que permetin accelerar l'adaptació de l'activitat industrial a les noves realitats productives i la capacitació de les persones treballadores.
d) Detectar i anticipar les situacions de risc i d'oportunitats de negoci de les empreses industrials ubicades a Catalunya, així com formular i promoure propostes de bones pràctiques sociolaborals i de transformació industrial, i difondre les bones pràctiques ja existents.
e) Proposar i elevar al Plenari les normes de funcionament de la Comissió Executiva Permanent.
f) Proposar la convocatòria de reunions extraordinàries del Plenari.
g) Proposar la creació de comissions tècniques i grups de treball ad hoc.
h) Elaborar un informe de seguiment sobre l'actuació de la Comissió Executiva Permanent que cal elevar al Plenari per al seu coneixement.
i) Fer el seguiment dels acords del Pacte nacional per a la indústria.
j) Proposar al Plenari, per a la seva designació, els membres que representin els interessos del Consell Català de l'Empresa en altres entitats i organismes.
k) Totes aquelles funcions relacionades amb l'àmbit d'actuació de la Comissió que li pugui delegar el Plenari del Consell.
18.1 Les sessions de la Comissió Executiva Permanent les convoca i presideix el seu president.
En els casos d'absència, vacant, malaltia o qualsevol altra causa justificada el substitueix el representant del departament competent en matèria d'indústria que ell designi.
18.2 Per a la constitució vàlida de la Comissió cal la presència dels titulars de la Presidència i de la Secretaria o, si s'escau, de qui els substitueixin, i de la meitat, com a mínim, dels seus membres.
18.3 La periodicitat de les sessions, i les normes de funcionament de la Comissió Executiva Permanent respecte a cadascuna de les seves competències o funcions, les determinarà el Plenari del Consell.
19.1 Els acords de la Comissió Executiva Permanent s'adopten amb el vot favorable d'una majoria qualificada de set de les persones membres que hi assisteixin d'acord amb la representativitat que ostenten.
19.2 Només poden ser tractats els assumptes que figuren a l'ordre del dia, llevat que hi siguin presents tots els membres de l'òrgan col·legiat i es declari la urgència de l'assumpte amb el vot favorable de la majoria absoluta.
19.3 Els membres que facin constar a l'acta el seu vot contrari o la seva abstenció en relació amb un acord adoptat resten exempts de la responsabilitat que se'n pugui derivar.
-1 El Consell Català de l'Empresa s'ha de constituir dins els dos mesos següents a l'entrada en vigor d'aquest Decret.
-2 El departament competent en matèria d'indústria i les organitzacions que componen el Consell han de proposar el nomenament dels seus representants en el termini màxim de 30 dies comptats a partir de l'entrada en vigor d'aquest Decret.
L'exercici de les funcions ordinàries dels membres del Consell no implica la percepció de cap remuneració per aquest concepte ni comporta la percepció d'indemnitzacions per raó de servei per l'assistència a les sessions.